TU: เจาะตลาดตะวันออกกลาง ดันยอดขายโตเทคนิคขาขึ้นเต็มตัว สถานีต่อไป 20.70 บาท
TU เจาะตลาดตะวันออกกลาง ดันยอดขายปี 59-60 โตแกร่ง เทคนิคขาขึ้นเต็มตัว โบรกฯคาดราคาปรับขึ้นทดสอบเป้าหมาย 19.70 และ 20.70 บ. ตามลำดับ
16 ก.พ. 2559

บล.เอเชีย เวลท์ ระบุในบทวิเคราะห์ (16 ก.พ.) แนะนำหุ้นบริษัท ไทยยูเนี่ยน กรุ๊ป จำกัด (มหาชน) หรือ TU ผู้ผลิตทูน่ากระป๋องอันดับหนึ่งของโลก โดยคาดว่ายอดขายของบริษัทจะเติบโตได้อย่างแข็งแกร่งในปี 59-60 สนับสนุนโดยการเติบโตต่อเนื่องจากธุรกิจที่มีอยู่ในปัจจุบัน, การคิดค้นผลิตภัณฑ์ใหม่ๆ บวกกับความสำเร็จในการเจรจาควบรวมกิจการ (M&amp;A) ในปีที่ผ่านมา ธุรกิจกุ้งของบริษัทได้ปรับตัวดีขึ้นในช่วง 2 ปีที่ผ่านมาหลังสามารถแก้ไขปัญหาโรคกุ้งตายด่วน (อีเอ็มเอส) ได้สำเร็จ
ขณะที่การเข้าสู่ตลาดในตะวันออกกลางผ่านกิจการร่วมค้าซึ่งบริษัทถือหุ้น 50% ร่วมกับบริษัท Savola Foods Company และประสบความสำเร็จในการเข้าซื้อหุ้นในสัดส่วน 51% บริษัท รูเก้นฟิช เอจี ซึ่งผู้นำแบรนด์อาหารทะเลในประเทศเยอรมนี คาดว่าจะช่วยกระตุ้นการเติบโตของยอดขายได้ประมาณ 4-5% ในปีนี้ อัตรากำไรขั้นต้นคาดว่าจะเพิ่มขึ้น 0.5% มาอยู่ที่ 16.5% หลังการควบรวมบริษัทรูเก้นฟิช ซึ่งมีอัตราการทำกำไรที่สูงกว่าธุรกิจรับจ้างผลิต (OEM) และยังคงไม่มีสัญญาณว่าราคาวัตถุดิบปลาทูน่าจะเพิ่มขึ้นจะยิ่งช่วยให้อัตรากำไรขั้นต้นในธุรกิจที่มีตราสินค้าของตนเองเพิ่มสูงขึ้น
ประมาณการกำไรจากการดำเนินงานจะเติบโตอย่างแข็งแกร่งอยู่ที่ 20% และ 8% จากปีก่อนในปี 59 และ 60 ตามลำดับ (ยังไม่ได้รวมดีลการเจรจาควบรวมกิจการใหม่ๆ ที่อาจเกิดขึ้นเพิ่มเติม) รูปแบบราคาของ TU ยังคงอยู่ในแนวโน้มขาขึ้นจากการเกิดสัญญาณซื้อทั้งรายวัน รายสัปดาห์และรายเดือน หลังสามารถปิดตลาดเหนือเป้าหมายเบื้องต้นที่ 18.80 บาทวานนี้ ราคาหุ้นน่าจะปรับตัวขึ้นไปทดสอบเป้าหมายถัดไปที่ 19.70 บาท และ 20.70 บาท ตามลำดับ โดยมีจุด Stop Loss สำหรับรอบนี้อยู่ที่ 18.40 บาท (แนวต้าน: 19.20, 19.30, 19.60; แนวรับ: 19.00, 18.90, 18.60)